Neki bi htjeli da se resor zove hrvatsko ministarstvo hrvatskih branitelja iz hrvatskog Domovinskog rata koje su napali Srbi iz Srbije, jugočetnici, agresori i bradonje, ali ploča s natpisom bila bi možda prevelika, komentirao je ministar Matić

I jučer su, drugi dan zaredom, pripadnici nove parlamentarne većine najavljivali promjene naziva državnih institucija. Miodrag Demo, zastupnik stranke Milana Bandića koja je dio vladajuće koalicije, ustvrdio je da će preimenovano biti i Ministarstvo branitelja.

– Prva stvar koju moramo promijeniti je ime, neće više biti Ministarstvo branitelja nego Ministarstvo hrvatskih branitelja, kao što će biti i Hrvatski državni sabor, kazao je Demo na skupu povodom otkrivanja ploče s natpisom Trg Nevenke Topalušić, kako se sada zove prostor ispred Ministarstva branitelja u Savskoj 66. Demo je za svoje riječi nagrađen velikim pljeskom prisutnih ratnih veterana.

Na sjednici Vlade

Resor kojem je od 2011. na čelu Predrag Matić, osnovan krajem 1997. godine i pod nazivom Ministarstvo hrvatskih branitelja iz Domovinskog rata. Međutim, HDZ je 2003. ukinuo to ministarstvo i uklopio ga u resor obitelji, međugeneracijske solidarnosti i branitelja. Tako je bilo do prije četiri godine kad je Vlada Zorana Milanovića ponovno formirala samostalno Ministarstvo branitelja. Taj se naziv može promijeniti jedino intervencijom u Zakon o Vladi. HDZ-ov Odbor za branitelje, u čijem imenu dakle nema dodatka »hrvatske«, vodi Željko Dilber i on nam je rekao da nije bilo usaglašavanja s Demom.